text: Lokale dommere til OL
  17 februar 2012 kl. 14.13
  Dommerduoen Lars Ejby Pedersen og Per Olesen er blevet udtaget til at passe fløjten ved OL i London til sommer.
  - Jeg glæder mig helt vildt til at komme af sted, siger håndbolddommer Per Olesen, der sammen med dommermakkeren, Lars Ejby Pedersen til sommer skal dømme ved de olympiske lege i London. 
  Det er første gang de to dommere, der er bosat i Vejle og Fredericia skal dømme ved et OL.
  - OL er snart det eneste, vi ikke har prøvet endnu, siger Per Olesen.
  
  OL og genoptræning
  Begge dommere glæder sig til udfordringerne ved OL, hvor de både skal dømme dame- og herrehåndbold. 
  De velrenommerede dommerpar, der dømte VM-finalen for mænd i 2009, var senest med ved herrernes EM i Serbien. Her måtte de dog rejse hjem før tid på grund af knæskade hos Lars Ejby Pedersen.
  - Lars er ved at genoptræne med noget cykling og svømning. Vi forventer, at vi igen kan dømme i marts og april - så vi kan sagtens nå at blive klar til OL, siger Per Olesen.
  De olympiske lege begynder i år den 27. juli med en åbningsceremoni på det olympiske stadion i London.
  